
Paredzētās darbības ietekmes sākotnējais izvērtējums Nr. AP26SI0194

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. Paredzētās darbības ierosinātājs: 
Sabiedrība ar ierobežotu atbildību “Rīgas meži”, reģistrācijas numurs 40003982628, juridiskā adrese: Ojāra Vācieša iela 6, k-1, Rīga, LV-1004, elektroniskā pasta adrese rigasmezi@rigasmezi.lv  (turpmāk - Iesniedzējs).

2. Paredzētās darbības nosaukums: 
Komersantu ceļa "Kāpu-Miglupīte" būvniecība (turpmāk – Paredzētās Darbība).

3. Paredzētās darbības norises vieta: 
Nekustamā īpašuma “Rīgas pilsētas meža fonda zemes” (kadastra Nr. 80480070147 ) zemes vienība ar kadastra apzīmējumu 80480140049, Babītes pagasts, Mārupes novads (turpmāk - Norises vieta).

4. Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:
Valsts vides dienests (turpmāk – Dienests) 2026. gada 8. aprīlī Būvniecības informācijas sistēmā (turpmāk – BIS) saņēma Iesniedzēja tehnisko noteikumu pieprasījumu Nr. BIS-BV-6.18-2026-18073 meža autoceļa būvniecībai ~1,92 km garumā Norises vietā.
Saskaņā ar iesniegumā norādīto tiek plānota meža autoceļa “Kāpu-Miglupītes”  būvniecība (turpmāk MAC būvniecība) 1,92 km garumā ar ceļa platumu 4 m. Ceļa izbūve  notiks pa zemes vienību ar kadastra apzīmējumu 80480140049 un tās 151., 141., 142., 147., 134., 135 kvartālu (1.att.). 
Paredzētā darbība atbilst likuma “Par ietekmes uz vidi novērtējumu” (turpmāk –Novērtējuma likums) 3.2 panta pirmās daļas 1) punktam un 2. pielikuma “Darbības, kurām nepieciešams sākotnējais izvērtējums” 10. punkta 5) apakšpunkta a) daļai: jauna ceļa būvniecība, ja tā garums ir 1 kilometrs un vairāk, līdz ar to ir nepieciešams veikt ietekmes sākotnējo izvērtējumu.
MAC kalpos uzņēmuma saimnieciskās darbības nodrošināšanai, meža apsaimniekošanas un aizsardzības, t.sk. aizsardzībai pret uguni, vajadzībām. Ugunsgrēku gadījumos meža autoceļš nodrošinās ugunsdzēsības transporta nokļūšanu līdz ugunsnelaimes vietai, kā arī darbosies kā barjera liesmām. MAC būvniecība uzlabos dažādu citu postījumu seku novēršanu, piemēram, vējgāzes, vējlauzes, snieglauzes un kukaiņu postījumus.

1. attēls. Iesniegtā ceļa novietojuma shēma[footnoteRef:1]. [1:  Shēma iesniegta kopā ar iesniegumu Būvniecības informācijas sistēmā] 


Pamatojoties uz Valsts zemes dienesta Kadastra informācijas sistēmas datiem[footnoteRef:2] zemes vienības ar kadastra apzīmējumu 80480140049 kopējā platība ir 816 ha, kurai kā zemes lietošanas mērķis ir noteikts 0201 – Zeme, uz kuras galvenā saimnieciskā darbība ir mežsaimniecība. Zemes vienības platības sadalījums pa lietošanas veidiem ha ir: [2:  https://www.kadastrs.lv/#result ] 

· Mežu platība  761,80 ha;
· ūdens objektu zeme 28,60 ha;
· Purvu platība 2,0 ha;
· zeme zem ceļiem 1,80 ha;
· pārējās zemes 21,80 ha.
Nepieciešamā  atmežojamā platība tiks precizēta projektēšanas laikā. Trases platums ir atkarīgs ne tikai no plānotā ceļa platuma, bet arī esošajiem grunts apstākļiem un sāngrāvju nepieciešamības. 
Paredzētie grants un smilts apjomi tiks precizēti būvprojekta izstrādes laikā. Lai noteiktu izmantojamos dabas resursus un to apjomus, projektēšanas darbu laikā tiks veikta inženierizpēte, saskaņā ar SIA “Rīgas meži” izvirzītām prasībām projektēšanas uzdevumā un Latvijas būvnormatīvu LBN 005-15 “Inženierizpētes noteikumi būvniecībā”. Pēc iegūtajiem rezultātiem projektētājs saskaņos paredzētās darbības, izmantojamos beramos materiālus ceļa segas pamata un ceļa segas izbūvei, ar ierosinātāja pārstāvi.
Novērtējuma likuma 8. panta pirmā daļa nosaka, ka piesakot darbību, Ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ierosinātāja nav iesniegusi paredzētās darbības divus iespējamos variantus, tādējādi Dienests kā otro alternatīvo risinājumu pieņem variantu, ka paredzētā autoceļa būvniecība netiks īstenota.

5. Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):	
Paredzētās darbības ietekmes sākotnējais izvērtējums veikts, pamatojoties uz Novērtējuma likuma 3.2 panta pirmās daļas 3. punkta  b) apakšpunktam un  Ministru kabineta 2015. gada 13. janvāra noteikumu Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu. Būvniecības darbu laikā radītā ietekme uz vidi, kas saistīta ar dabas resursu patēriņu, vides piesārņojumu, ietekmi uz iedzīvotājiem, ietekmi uz darbības vietā un tās apkārtnē esošajām īpaši aizsargājamām dabas vērtībām un citiem vides procesiem neradīs būtisku ietekmi, tā kā būs lokālas dabas un neskars plašu ģeogrāfisko teritoriju, kā arī to ir iespējams laicīgi konstatēt un novērst. Būtiskākie ietekmes aspekti ir saistīti ar Novērtējuma likuma 11. panta pirmās daļas 1) punktu: apjoms un tehniskie risinājumi, 3) punktu: dabas resursu, jo īpaši zemes dzīļu, augsnes, ūdens un bioloģiskās daudzveidības izmantošanu, kā arī otrās daļas 2) punktu: attiecīgajā teritorijā esošo dabas resursu [tostarp augsnes, zemes dzīļu, ūdens, bioloģiskās daudzveidības (īpaši ņemot vērā aizsargājamās sugas, to dzīvotnes, īpaši aizsargājamos un Eiropas Savienības nozīmes biotopus) relatīvais daudzums, pieejamība un pietiekamība, kvalitāte un atjaunošanās iespējas, un 3) punkta c) apakšpunktu: dabiskās vides absorbcijas spēja, kas vērtējama, pievēršot uzmanību ar mežu klātām teritorijām.
Meža autoceļa būvniecības izraisītā ietekme galvenokārt ir saistīta ar būvdarbu veikšanu meža zemē, kā arī neatjaunojamo derīgo izrakteņu izmantošanu. Meža autoceļa būvniecības darbos paredzēts izmantot granti un smilti. Lai arī darbos tiks izmantoti neatjaunojamo zemes dzīļu resursi, tomēr smilts – grants, smilts krājumi Latvijā ir plaši izplatīti un, salīdzinoši ar citiem līdzīgiem būvniecības darbiem, ceļa izbūves darbiem tiks izmantots neliels daudzums minerālmateriālu. Būvniecības gaitā izraktais materiāls tiks izmantots meža ceļa pamatnes izbūvei, kā arī pirms darbu uzsākšanas novāktā augu zeme tiks izmantota izbūvētā ceļa nogāžu stiprināšanai, tādējādi veicot resursu taupīšanu objektā. Citu dabas resursu izmantošana būvdarbu laikā nav paredzēta. Dienests secina, ka ietekme nebūs uzskatāma par būtisku, pie nosacījuma, ja būvdarbos izmantojamais derīgo izrakteņu daudzums tiks uzskaitīts atbilstoši normatīvajiem aktiem par zemes dzīļu izmantošanu un būs zināma to izcelsmes vieta.  Savukārt, ja būvējot ceļu, tiks izrakts materiāls, tajā skaitā augsne, un paredzēts iesaistīt saimnieciskajā apritē, ietekme nav vērtējama kā būtiska, ja tiks veikta dabas resursu nodokļa nomaksa saskaņā ar Dabas resursu nodokļa likuma prasībām.
Realizējot darbību, tiks veikta teritorijas atmežošana, līdz ar to tiks mainīts zemes lietošanas veids no meža zemes uz zeme zem ceļiem. MAC apkārtnes ainavas izmaiņas būs lokāla mēroga. Jāņem vērā, ka MAC būvniecība nepieciešama apkārt esošā meža masīva apsaimniekošanai un aizsardzībai. Savukārt, ceļa būvniecības rezultātā izcirstie koki var tikt lietderīgi izmantoti kā kokmateriāli ražošanas procesos, kā būvmateriāli celtniecībā, kā koksne sadedzināšanas iekārtu darbībā un citos veidos. Izcirstās meža platības uzņēmums atjauno katru pavasari veicot mežu stādīšanu savos īpašumos.
Dienestā 24.04.2026. saņemta Valsts meža dienesta Centra virsmežniecības (turpmāk – Virsmežniecība) vēstule Nr. CVM.5-5/1391, kurā norādīts, ka kokus jācērt atmežošanas cirtē būvniecības īstenošanai, apliecinājumu saņemot Valsts meža dienestā. Vienlaikus Virsmežniecība norāda, ka tās rīcībā nav ziņas par iespējamiem vēsturiskiem objektiem mežā, nav ziņas par īpaši aizsargājama dabas pieminekļa -  Aizsargājams koks klātbūtni. Mežu valsts reģistrā nav reģistrēti īpaši aizsargājami meža iecirkņi vai bioloģiski vērtīgas mežaudzes objekta ietekmes zonā, tuvākais ir 142.kvartālā ~280 m no plānotās ceļa trases vidus. Tāpat Virsmežniecības rīcībā nav datu par īpaši aizsargājamo biotopu sastopamību plānotās darbības teritorijā, papildus jau reģistrētajiem biotopiem DAP “Ozols”, kā arī par īpaši aizsargājamo sugu klātbūtni ceļa trases  teritorijā. Ceļa trases piegulošā teritorijā sugu un biotopu aizsardzībai mikroliegumi nav noteikti un nav saņemti ierosinājumi. Vienlaikus Virsmežniecība aicina samazināt darbības, kas ietekmētu īpaši aizsargājamo(s) biotopu(s); nenovietot būvmateriālus un būvniecībai izmantojamo tehniku saglabājamās mežaudzēs; uguns nedrošajā periodā būvdarbu laikā no 1. aprīļa līdz 1. septembrim neaizšķērsot dabiskās brauktuves. 
Atbilstoši Dabas aizsardzības pārvaldes dabas datu pārvaldības sistēmā „Ozols”[footnoteRef:3] (turpmāk – DDPS Ozols) publicētajai informācijai Paredzētās darbības vieta neatrodas īpaši aizsargājamā dabas teritorijā, bet daļēji skar ES nozīmes īpaši aizsargājamu biotopu  Mežainas piejūras kāpas 2180. Tuvākā īpaši aizsargājamā dabas teritorija - dabas liegums “Cenas tīrelis” atrodas ~2,74 km attālumā dienvidaustrumu virzienā no paredzētās darbības vietas. [3:  https://ozols.gov.lv/ozols/ ] 

[bookmark: _Hlk173772647]       Dienestā 17.04.2026. saņemta Dabas aizsardzības pārvaldes Pierīgas reģionālās administrācijas  (turpmāk – Administrācija) vēstule Nr. 3.27/2479/2026-N, kurā tā sniegusi viedokli, ka atbilstoši Dabas datu pārvaldības sistēmā OZOLS (turpmāk – DDPS OZOLS) pieejamajiem datiem ceļa trasē un tai blakus 151. kvartāla 12., 15., 16., 23. nogabalos un 147. kvartāla 12. nogabalā ir reģistrēts ES nozīmes Latvijā īpaši aizsargājams biotops 2180 Mežainas piejūras kāpas. Tas konstatēts 2020. gadā, ir iekļauts Ministru kabineta 2017.gada 20.jūnija noteikumu Nr.350 “Noteikumi par īpaši aizsargājamo biotopu veidu sarakstu” pielikumā.        Veicot Paredzētās darbības vietas apsekošanu 2026. gada 16. aprīlī konstatēts, ka iepriekšminēto nogabalu teritorijā aug skrajas pieauguša vecuma priežu audzes. Īpaši aizsargājamas sugas nav konstatētas. Pārvalde secina, ka plānotā darbība neradīs būtisku negatīvu ietekmi uz ES nozīmes aizsargājamo biotopu 2180 Mežainas piejūras kāpas, un uzskata, ka Paredzētajai darbībai nav nepieciešams saņemt sertificēta sugu un biotopu eksperta atzinumu par ceļa izbūves ietekmi uz biotopu 2180 Mežainas piejūras kāpas.
Pamatojoties uz Ministru kabineta 2015. gada 27. janvāra noteikumu Nr. 30 “Kārtība kādā Valsts vides dienests izdod tehniskos noteikumus paredzētajai darbībai” 18. punktu un Ministru kabineta 2025. gada 22. decembra noteikumu Nr. 833 “Dabas aizsardzības pārvaldes nolikums” 4.16. apakšpunktu, Pārvalde sniedz viedokli, ka meža autoceļa “Kāpu – Miglupīte” būvniecība zemes vienībā ar kadastra apzīmējumu 80480140049, Babītes pagastā, Mārupes novadā, ir pieļaujama un neradīs negatīvu ietekmi uz dabas vērtībām, ja tiks ievēroti šādi nosacījumi:
· būvdarbi, tehnikas un materiālu novietošana nenotiks mežaudzēs ārpus ceļa trases;
· nav pieļaujama melnzemes pievešana un zālāja sēšana ceļa nomalēs, kas var saturēt ekspansīvu un biotopam neraksturīgu augu sēklas, jāļauj dabiski augt kāpu meža biotopam raksturīgām augu sugām;
· biotopa 2180 Mežainas piejūras kāpas teritorijā neveikt koku ciršanu un ceļa trases paplašināšanu vairāk, kā nepieciešams brauktuves minimālā platuma nodrošināšanai.
       Dienestā  11.05.2026. saņemta Mārupes novada pašvaldības vēstule Nr.1/2.1-3/728, kurā tā sniegusi viedokli, ka aicina nodrošināt iespējami saudzīgu teritorijas labiekārtošanu un nogāžu nostiprināšanu, kā arī būvdarbu rezultātā skarto teritoriju sakārtošanu pēc darbu pabeigšanas. Vienlaikus Pašvaldība aicina būvdarbu veikšanas un būvmateriālu transportēšanas laikā nodrošināt, lai transporta kustība neradītu pārmērīgus traucējumus tuvumā esošajām apdzīvotajām teritorijām un apkārtējai videi.
      Ņemot vērā iepriekš minēto, Pašvaldībai nav būtisku iebildumu par paredzētās darbības turpmāku virzību, vienlaikus aicinot Valsts vides dienestu sākotnējā izvērtējuma ietvaros izvērtēt iespējamo ietekmi uz apkārtējo vidi un nepieciešamos vides aizsardzības pasākumus.
Saskaņā ar spēkā esošā Babītes novada teritorijas plānojumu (2.1 redakcija)[footnoteRef:4] (turpmāk – Teritorijas plānojums) grafisko daļu “Funkcionālā zonējuma karte” paredzētais MAC atradīsies funkcionālajā zonējumā Mežu teritorijas (M). Pamatojoties uz Teritorijas plānojuma “Teritorijas apbūves un izmantošanas noteikumi” (turpmāk – TIAN) 642. punktu Mežu teritorija (M) ir funkcionālā zona, ko nosaka lai nodrošinātu apstākļus mežu ilgtspējīgai attīstībai un mežu galveno funkciju – saimniecisko, ekoloģisko un sociālo funkciju īstenošanai. TIAN 643. punkts nosaka ka „Mežu teritorija (M)” ir atļauta mežsaimnieciska izmantošana (21001), kas iekļauj meža un meža zemes ilgtspējīga apsaimniekošana, ietverot meža apsaimniekošanai, izmantošanai un aizsardzībai nepieciešamo meža un medību infrastruktūru, rekreācijas objektus, iežogotas meža platības savvaļas dzīvnieku turēšanai nebrīvē u. c. normatīvajos aktos noteiktu meža izmantošanu. Paredzētā darbība – MAC būvniecība Norises vietā atbilst Teritorijas plānojumam. [4: https://geolatvija.lv/geo/tapis#document_16525#nozoom ] 

Saskaņā ar Teritorijas plānojuma Grafisko daļu paredzētais MAC atradīsies ārpus virszemes ūdensobjektu aizsargjoslas, kā arī ārpus ķīmiskās vai bakterioloģiskās aizsargjoslas ap pazemes ūdens ņemšanas vietu. Tuvākais virszemes ūdensobjekts Miglupīte atrodas ~ 170 m attālumā austrumu virzienā no paredzētās ceļa trases. Ietekme uz ūdenstecēm un zivju resursiem nav vērtējama kā būtiska. Ūdens novadīšanai no MAC ceļa klātnes paredzēti sāngrāvji. Meža masīvā ir esošs meža meliorācijas sistēmas grāvju tīkls. Ietekme uz apkārtnes hidroloģisko režīmu netiek prognozēta.
Būvniecības darbos tiks izmantota tehnika, no kuras ir iespējama degvielas un smēreļļu noplūde iespējamajās avāriju situācijās, taču, nodrošinot absorbentu klātbūtni darbu teritorijā, laicīgi veicot izmantotās tehnikas apskati un apkopi, avāriju risks tiks samazināts līdz minimumam. Tehnikas vienībās nepieciešams nodrošināt absorbenta pieejamību, lai naftas produktu noplūdes gadījums spētu ātri un savlaicīgi piesārņojumu ierobežot. Degvielas apgādi būves objektā organizēs darbu veicējs, atbilstoši prasībām, kas minētas Eiropas valstu nolīgumā par bīstamo kravu starptautiskajiem pārvadājumiem ar autotransportu. Lai gan šie piesardzības pasākumi nenovērsīs grunts un gruntsūdens piesārņojuma rašanās iespējas, tie nodrošinās to, ka piesārņotā grunts, ja tāda tiks konstatēta, kā arī teritorija, kurā tā izvietota, tiks sakopta atbilstoši normatīvo aktu prasībām, novēršot piesārņojuma tālāku izplatīšanos gruntī un gruntsūdeņos. Paredzētajai darbībai Norises vietā nebūs negatīva ietekme uz vidi, ja tiks uzturēta tehniska darba kārtībā un uz vietas tiks nodrošināts naftas produktu noplūdes absorbentu avārijas komplekts, lai nodrošinātu savlaicīgu naftas produktu savākšanu, lokalizāciju, ja tādi radīsies.
Plānotā MAC būvniecība ir plānota masīva meža teritorijā, kur tuvākā viensēta atrodas aptuveni 600 m attālumā no plānotās ceļa trases. Paredzētā MAC būvniecība un ekspluatācija nav saistīta ar cilvēku veselības un drošības risku, kā arī nav sagaidāms, ka tā pasliktinās tuvāko apdzīvoto vietu un viensētu iedzīvotāju dzīves kvalitāti. 
Būvniecības laikā visticamāk tiks izmantoti teritorijā esošie mazie ceļi, kas savienojas ar  valsts autoceļu “Rīga (Skulte)- Liepāja” jeb Liepājas šoseja. Kopumā vērtējams, ka transporta un tehnikas darbības rezultātā radītais troksnis un vibrācijas būs minimālas, tehnikai raksturīgas, īslaicīgas un pārejošas. Būvniecības laikā īslaicīgi (būvniecības laikā) un nelielā daudzumā veidosies emisija gaisā (putekļi, izplūdes gāzes no transporta), kuras visticamāk tiks slāpētas un spēs absorbēt apkārtnē esošais meža masīvs. Piegādājot materiālu un pārvietojoties pa reģiona autoceļiem, netiks radīta būtiska ietekme arī uz transportlīdzekļu pārvietošanos uz autoceļiem un satiksmi kopumā, jo Paredzētās darbības Norises vietai apkārt ir liels meža masīvs. Autotransporta kustības ierobežošana nav plānota. 
Plānotie būvdarbi nav saistīti ar ražošanas un sadzīves atkritumu rašanos. Iespējamo sadzīves atkritumu apjoms tiek prognozēts neliels, to apsaimniekošanas atbildība tiks uzdota būvdarbu veicējam, kontroli veiks Paredzētās darbības ierosinātāja pārstāvis un būvuzraugs. MAC būvniecības laikā nozīmīgas un būtiskas ietekmes varbūtība saistībā ar atkritumu rašanos un pārrobežu iedarbību u.c. nav identificējama. Likvidējot iespējamās avārijas noplūdes no tehnikas, var rasties atsevišķi bīstamo atkritumu veidi no tehnikas apkalpošanas (izlijusī degviela, smēreļļas, izlietotās eļļas u.c.). Paredzamie atkritumu apjomi neradīs būtisku ietekmi uz vidi, ja tiks apsaimniekoti atbilstoši Atkritumu apsaimniekošanas likuma prasībām. Ietekmes atkritumu rašanās ziņā vērtējamas kā maznozīmīgas, un nav sagaidāms, ka paredzēto darbību veikšanas gaitā radīsies lieli atkritumu apjomi, tādēļ ietekmes būs īslaicīgas un pārejošas.
Saskaņā ar Dienesta  Piesārņoto vietu pārvaldības sistēmu[footnoteRef:5] paredzētās darbības Norises vieta neatrodas un neskar piesārņotās vai potenciāli piesārņotās teritorijas. Tuvākā potenciāli piesārņotā vieta (Nr.2899) atrodas aptuveni 2,5 km uz ziemeļaustrumiem no MAC izbūves vietas meža masīvā. Nav sagaidāma kopējā ietekme ar paredzēto darbību. [5:  https://pvps.vvd.gov.lv/#/territory/map] 

Saskaņā ar Nacionālā kultūras mantojuma pārvaldes tīmekļa vietnē[footnoteRef:6] pieejamo kultūras pieminekļu sarakstu un Babītes novada teritorijas plānojuma grafiskās daļas karti,  Paredzētās darbības vietā neatrodas valsts nozīmes vai vietējas nozīmes vēsturiski, arheoloģiski un kultūrvēsturiski nozīmīgi objekti.  [6:  https://mantojums.lv/cultural-objects ] 

Saskaņā ar Teritorijas plānojumu un VSIA „Latvijas Vides, ģeoloģijas un meteoroloģijas centrs”[footnoteRef:7] (turpmāk – LVĢMC) Zemes dzīļu informācijas sistēmā pieejamo informāciju, Paredzētās darbības vietā nav reģistrētas esošas derīgo izrakteņu ieguves vietu atradnes. [7:  https://videscentrs.lvgmc.lv/iebuvets/zemes-dzilu-informacijas-sistema ] 

	 Novērtējuma likuma 4. panta pirmās daļas 4. punktā norādīts: Ietekmes novērtējums nepieciešams, ja vairākas paredzētās darbības ietekmē vienu un to pašu teritoriju, ņemot vērā šo darbību kopējo un savstarpējo ietekmi, tāpēc Dienests vērtēja veiktās un paredzētās ceļu būvniecības darbības aptuveni viena kilometra rādiusā. Pamatojoties uz Būvniecības informācijas sistēmā pieejamo informāciju  MAC ir plānots meža teritorijā, kur 2025. gadā Dienests meža autoceļa “Pūču ceļš” būvniecībai ir veicis  ir  ietekmes sākotnējo izvērtējumu Nr. AP25SI0165. MAC izbūves summārā ietekme nav saistāma ar Novērtējuma likuma 4. panta nosacījumiem, kad piemērojama ietekmes uz vidi novērtējuma procedūra, tā kā jaunu ceļu būvniecībai likumā noteiktā robežvērtība ir 10 km un vairāk, saskaņā ar Novērtējuma likuma 1. pielikuma 11.2 punktu, bet izbūvējamā ceļa kopgarums ir 1,92 km. 

Secinājumi: 
1. Veicot ietekmes sākotnējo izvērtējumu, Dienests ir konstatējis, ka paredzētā darbība neatbilst Novērtējuma likuma 4. pantā un 1. pielikumā noteiktajām darbībām, kurām piemērojams ietekmes uz vidi novērtējums.
2. Meža autoceļa būvniecības darbi un ar šo darbību saistītā ietekme uz vidi atbilstoši Novērtējuma likuma 11. panta kritērijiem netiek klasificēta tik nozīmīga vai kompleksa, lai būtu nepieciešams piemērot ietekmes uz vidi novērtējuma procedūru, tā kā tā ir vērtējama tikai kā nozīmīga lokālā mērogā, nav saistīta ar būtisku piesārņojuma risku un to nevar uzskatīt par tādu, kas var radīt negatīvu ietekmi uz apkārtējo iedzīvotāju dzīves kvalitāti, drošību un veselību. Pēc būvdarbiem teritorija tiks sakārtota, bet autoceļa ekspluatācijas laikā radītās ietekmes vērtējamas kā minimālas, jo ceļa izmantošanas mērķis, cita starpā ir arī apkārt esošā meža masīva apsaimniekošana un ugunsdrošības profilakse.
3. Būvdarbu laikā netiks pasliktināta tuvāko apdzīvoto viensētu iedzīvotāju dzīves kvalitāte. Tehniskajos noteikumos iespējams noteikt pasākumus tehnikas radītā gaisa piesārņojuma, putekļu, trokšņa mazināšanai un teritorijas sakārtošanai pēc būvdarbu beigšanas.
4. Ievērojot Virsmežniecības un Administrācijas izvirzītos norādījumus, nav paredzama būtiska negatīva ietekme uz meža ekosistēmu un īpaši aizsargājamām dabas vērtībām.
5. Paredzētā darbība atbilst Babītes novada teritorijas plānojumam.
6. Vadoties pēc Novērtējuma likuma 11. pantā noteiktajiem kritērijiem, ietekmes uz vidi novērtējuma nepieciešamība neizriet arī no lietderības un samērīguma apsvērumiem, jo iespējamās nelabvēlīgās ietekmes ir identificējamas un to novēršanai vai mazināšanai ir iespējams noteikt un Dienesta tehniskajos noteikumos iekļaut atbilstīgas prasības, kas jāņem vērā izstrādājot būvprojektu un veicot tā īstenošanu.

6. Izvērtētā dokumentācija[footnoteRef:8]:  [8:  Izvērtētās dokumentācijas sarakstā norādītās tīmekļa vietnes skatītas ietekmes uz vidi sākotnējā izvērtējuma laikā – pēdējais skatīšanās datums 08.09.2026.] 

1. Iesniedzējas 08.04.2026. Būvniecības informācijas sistēmā iesniegtais iesniegums ietekmes sākotnējam izvērtējumam un tehnisko noteikumu saņemšanai (tehnisko noteikumu pieprasījums Nr. BIS-BV-6.18-2026-18073, būvniecības lietas Nr. TMP-914940-321654) un 15.04.2026. iesniegtā papildus informācija.
1. Valsts meža dienesta Centra virsmežniecības 24.04.2026. vēstulē Nr. CVM.5-5/1391 ,, Par MAC “Kāpu-Miglupīte” būvniecību z.v. 80480140049”;
1. Dabas aizsardzības pārvaldes Vidzemes reģionālās administrācijas 17.04.2026. vēstule Nr. 3.27/2479/2026-N “Par paredzēto darbību”;
1. Valsts zemes dienesta Kadastra informācijas dati: https://www.kadastrs.lv/# ;
1. Dabas aizsardzības pārvaldes dabas datu pārvaldības sistēma OZOLS https://ozols.gov.lv/ozols/;
1. Nacionālā kultūras mantojuma pārvaldes tīmekļa vietne: https://mantojums.lv/lv/;
1. Google Earth Pro karšu rīks;
1. VSIA „Zemkopības ministrijas nekustamie īpašumi” Meliorācijas kadastra informācijas sistēma: https://www.melioracija.lv/;
1. AS „Latvijas valsts meži” meža apsaimniekošanas plānu interaktīvā karte: https://gis2.lvm.lv/map/.

7. Sabiedrības informēšana:
Pamatojoties uz Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 9., 10.punktu, Dienests 28.04.2026. nosūtīja Informatīvo paziņojumu (vēstule Nr. 11.4/AP/4048/2026) Mārupes novada pašvaldībai, biedrībai “Vides aizsardzības klubs” un biedrībai “Vides sardze”, kā arī ievietoja Dienesta tīmekļvietnē. Atsauksmes, ierosinājumi vai priekšlikumi nav saņemti.

8. Administratīvā procesa dalībnieku viedokļi:
Iesniedzēja viedoklis ir sniegts iesniegumā tehnisko noteikumu saņemšanai un papildinformācijas iesniegumā.
       Virsmežniecības viedoklis sniegts 24.04.2026. vēstulē Nr. CVM.5-5/1391 ,,Par MAC “Kāpu-Miglupīte” būvniecību z.v. 80480140049” un izklāstīts sadaļā ,,Paredzētās darbības ietekmes uz vidi vērtēšanas nepieciešamības pamatojums’’.
      Mārupes novada pašvaldības 11.05.2026. vēstule Nr.1/2.1-3/728 “Par informatīvo paziņojumu par ietekmes uz vidi sākotnējo izvērtējumu paredzētajai darbībai- meža autoceļa “Kāpu-Miglupīte” būvniecībai” un izklāstīts sadaļā ,,Paredzētās darbības ietekmes uz vidi vērtēšanas nepieciešamības pamatojums”. 
	Administrācijas viedoklis sniegts 17.04.2026. vēstulē Nr. 3.27/2479/2026-N “Par meža autoceļa “Kāpu-Miglupīte” būvniecību Babītes pagastā, Mārupes novadā” un izklāstīts sadaļā ,,Paredzētās darbības ietekmes uz vidi vērtēšanas nepieciešamības pamatojums”.

9. Piemērotās tiesību normas: 
1. Administratīvā procesa likuma 5., 6., 7., 8., 9., 10., 13. un 14. pants, 55. panta 1. punkts, 65. panta trešā daļa un 66. panta pirmā daļa;
2. Likuma “Par ietekmes uz vidi novērtējumu” 3.2 panta pirmās daļas 1) punkts, 4., 8., 11., 12., 13. pants, 2. pielikuma 10. punkta 5) apakšpunkta a) daļa;
3. Ministru kabineta 2015. gada 13. janvāra noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 13.1 punkts;
4. Babītes novada teritorijas plānojuma funkcionālais zonējuma karte, Teritorijas izmantošanas un apbūves noteikumi.

Lēmums: 
        Nepiemērot ietekmes uz vidi novērtējuma procedūru ierosinātajai SIA “Rīgas meži” paredzētajai darbībai- Komersantu ceļa "Kāpu-Miglupīte" būvniecībai nekustamajā īpašumā “Rīgas pilsētas meža fonda zemes”, (kadastra Nr. 80480070147), zemes vienības kadastra apzīmējums 80480140049, Babītes pagastā, Mārupes novadā.

        Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.

Ņemot vērā Dienesta pieņemto lēmumu, pamatojoties uz Novērtējuma likuma 13. panta otro un ceturto daļu un Ministru kabineta 27.01.2015. noteikumu Nr.30 „Kārtība, kādā Valsts vides dienests izdod tehniskos noteikumus paredzētajai darbībai” 15. punktu, Dienests 7 darbdienu laikā izsniegs tehniskos noteikumus Paredzētajai darbībai.


Atļauju pārvaldes
Būvniecības un attīstības departamenta direktore                                               D. Rudusa               
        
Rīgā, 2026. gada 11. septembrī
              
ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

